钦定古今图书集成/理学汇编/文学典/第045卷 > 李广
## 钦定古今图书集成/理学汇编/文学典/第045卷 > 李广

按《北齐书文苑传》，“广字弘基，范阳人也。其先自辽东
徙焉。广博涉群书，有才思文议之美。少与赵郡李謇
齐名，为邢魏之亚，而讷于言，敏于行。魏安丰王延明
镇徐州，署广长流参军。释褐荡逆将军。参朱仲远牒
为大将军记室，加谏议大夫。荆州行台辛纂上为行
台郎中，寻为车骑府录事参军。中尉崔暹精选御史”，
皆是世胄，广独以才学兼御史，修国史。南台文奏，多
其辞也。平阳公淹辟为中尉，转侍御史。显祖初嗣霸
业，命掌书记。天保初，欲以为中书郎，遇其病笃而止。
广曾欲早朝，未明假寐，忽惊觉，谓其妻云：“吾向似睡，
忽见一人出吾身中语云：‘君用心过苦，非精神所堪。
今辞君去’。”因而恍惚不乐，数日便遇疾，积年不起，资
产屡空，药石无继。广雅有鉴识，度量弘远，坦平无私，
为士流所爱，岁时共赡遗之，赖以自给，竟以疾终。曾
荐毕义云于崔暹，广卒后，义云集其文笔十卷，托魏
收为之叙。其族人子道，亦有文章。